**Tájékoztató**

**hagyatéki leltár felvételéhez**

A hagyatéki eljárás célja, hogy az örökhagyó halálával a hagyaték átszállást az örökösként érdekelt személyeknek biztosítsa.

A hagyatéki eljárás közjegyzői előkészítése annak a települési önkormányzat jegyzőjének a feladata, ahol az örökhagyó utolsó belföldi lakóhelye, ennek hiányában utolsó belföldi tartózkodási helye volt, ezek hiányában pedig az örökhagyó belföldi elhalálozásának helye, illetve a hagyatéki vagyon fekvése határozza meg. A jegyző az eljárása keretében a hagyatékot felleltározza és nyilatkoztatja a hozzátartozókat, illetve az örökség várományosait, továbbá számba veszi a hagyatékot terhelő jogokat. A hagyatéki leltár felvétele során bizonyítási eljárás lefolytatásának, illetve öröklési jogvita eldöntésének helye nincs.

***A hagyatéki eljárás során a felek jogai és kötelezettségei:***

* az ügyfélnek joga van az eljárás bármely szakaszában nyilatkozatot, észrevételt tenni;
* az ügyfél köteles jóhiszeműen eljárni és az eljárás többi résztvevőjével együttműködni;
* az eljárásban érdekelt felek az eljárás bármely szakaszában betekinthetnek az eljárás során keletkezett iratokba.
* a hagyatéki vagyon és örökös eltitkolása bűncselekmény;
* az egyes vagyontárgyak értékére vonatkozóan a nyilatkozó becsült értéket közölhet;
* Hivatalunk az eljárás során a felek személyes adatait a hagyatéki eljárásról szóló 2010. évi XXXVIII. törvény (a továbbiakban: Hetv.) VII. fejezete alapján kezeli. Az érintettek személyes adataik zárt kezelését külön - írásban - kérelmezhetik.

***Az eljárás költségei:***

* A hagyaték leltározása illeték-és díjmentes. A közjegyzői eljárás költségének megállapítása a közjegyzői díjszabásról szóló 22/2018. (VIII.23.)IM rendelet alapján történik.

***A hagyatéki eljárás menete:***

* A hagyatéki eljárás hivatalból indul a halottvizsgálati bizonyítvány beérkezésével, de indulhat kérelemre (jellemzően póthagyaték) is.
* A halottvizsgálati bizonyítványon feltüntetett hozzátartozó értesítésre kerül az eljárás megindításáról. A hagyatékkal kapcsolatos nyilatkozatot bármelyik öröklésben érdekelt megteheti, de a nyilatkozatot nyilvánvalóan annak célszerű megtennie, aki a legtöbb adattal rendelkezik a hagyatéki vagyonról és a többi öröklésre jogosultról.
* Az elkészített leltár kézhezvételétől számított 8 napon belül kell bejelenteni, ha a leltárban foglaltakon felül további, a hagyaték tárgyához tartozó vagyontárgy rögzítése szükséges.
* A Hetv. 31/A § 4) bekezdése szerint a jegyző az eljárása során a jogkövetkezményekre is kiterjedően tájékoztatja az örökösként érdekelteket arról, hogy az eljárás leltározási szakaszában lehetőségük van egymással, valamint a hagyatéki hitelezőkkel egyezségi tárgyalásokat folytatni. A jegyző tájékoztatja a feleket a közvetítői eljárás igénybevételének lehetőségéről is. Ha a felek között megállapodás jön létre, az erről készült teljes bizonyító erejű magánokiratba vagy közokiratba foglalt írásbeli nyilatkozatukat, a megállapodást kötő felek közös kérelmére, mint egyezségi tervezetet a feleknek az egyezségtervezet egyezségkénti jóváhagyása iránti kérelmével együtt a jegyző a hagyatéki leltár mellékleteként a közjegyzőhöz továbbítja jóváhagyás céljából. A jegyző tájékoztatja a feleket arról is, hogy egyezségkötésre a közjegyző előtti eljárásban is lehetőségük van.
* Ha a hagyaték átadására még nem került sor, az öröklésben érdekelt azonban valószínűsíti, hogy a hagyatékhoz tartozó vagyontárgy veszélyben van, abban az esetben az öröklésben érdekelt kérelmére a Hetv. 32. § (1) és (2) bekezdés szerinti biztosítási intézkedésnek van helye.
* A hagyatéki leltár felvételét követően, - amennyiben az eljárás során adó-és értékbizonyítvány került kiállításra, az abban foglaltakkal szembeni fellebbezési határidő letelte után - a teljes iratanyag továbbításra kerül A 15/1991.(XI.26.)IM rendelet szerint illetékes közjegyzőhöz.

Ügyintézés helye: 6786 Ruzsa, Alkotmány tér 2.Tel.: 62/285-011, 62/585-517;

Ügyfélfogadás: Hétfő, Szerda, Péntek: 8-12 óráig; Kedd: 8-16 óráig; Csütörtök: nincs.

**A leltározáshoz szükséges nyilatkozatot és a csatolandó iratokat az alábbiak szerint lehet hivatalunkhoz eljuttatni:**

* Postai úton: 6786 Ruzsa, Alkotmány tér 2.
* Elektronikus úton: - hivatali kapu KRID 503020375

 - Email: ruzsa@ruzsa.hu

Ruzsa, 2024.

  *Ruzsai Közös Önkormányzati Hivatal*